એના બે હાથમાં ઘાસના તણખલાના કૃત્રિમ માળા વચ્ચે એક બે દિવસનું ચકલીનું બચ્ચું હતું. એની મીંચેલી આંખો અજવાળું પડતાં તેણે ઉઘાડી અને બીકને લીધે તે ડોક ઊંચી નીચી કરવા લાગ્યું. મને તે બતાવતાં શાંતિએ કહ્યું: ‘હું નિશાળેથી આવતી’તી ત્યારે પેલા છજાવાળા ઘરની નીચે આ બિચારું એકલું માળામાંથી પડી ગયું હતું, તે અમે નિશાળેથી આવતાં દીઠું. જો અમે થોડાં મોડાં પડ્યાં હોત તો બિચારું કોઈના પગમાં આવી ચગદાઈ જાત.’ બહુ દયાભાવભર્યે ચહેરે તે બચ્ચા સામે જોઈ રહી.